1999/304/EY: Komission päätös, tehty 12 päivänä huhtikuuta 1999, digitaalista monipalveluverkkoa (ISDN) koskevista yhteisistä teknisistä määräyksistä; 3,1 kHz:n puhelinliikennepalvelu, ISDN-puhelimien liittymiä koskevat vaatimukset (2. laitos) (tiedoksiannettu numerolla K(1999) 875) (ETA:n kannalta merkityksellinen teksti)



Virallinen lehti nro L 118 , 06/05/1999 s. 0060 - 0062



KOMISSION PÄÄTÖS, tehty 12 päivänä huhtikuuta 1999, digitaalista monipalveluverkkoa (ISDN) koskevista yhteisistä teknisistä määräyksistä; 3,1 kHz:n puhelinliikennepalvelu, ISDN-puhelimien liittymiä koskevat vaatimukset (2. laitos) (tiedoksiannettu numerolla K(1999) 875) (ETA:n kannalta merkityksellinen teksti) (1999/304/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon telepäätelaitteista ja satelliittimaa-asemalaitteista ja niiden vaatimustenmukaisuuden vastavuoroisesta tunnustamisesta 12 päivänä helmikuuta 1998 annetun Euroopan parlamentin ja neuvoston direktiivin 98/13/EY(1) ja erityisesti sen 7 artiklan 2 kohdan toisen luetelmakohdan, sekä katsoo, että (1) komissio on toteuttanut toimenpiteen sellaisten telepäätelaitteiden yksilöimiseksi, joita varten tarvitaan yhteiset tekniset määräykset, sekä määritellyt kyseisten määräysten soveltamisalan 7 artiklan 2 kohdan toisen luetelmakohdan mukaisesti, (2) olisi vahvistettava vastaavat yhdenmukaistetut standardit tai niiden osat, jotka vastaavat yhteisiksi teknisiksi määräyksiksi muutettavia olennaisia vaatimuksia, (3) valmistajien jatkuvan markkinoille pääsyn varmistamiseksi on sallittava siirtymäjärjestelyjä, jotka koskevat kansallisten tyyppihyväksyntäsääntöjen mukaisesti hyväksyttyjä laitteita, (4) ehdotus on toimitettu ACTE-komitealle 29 artiklan 2 kohdan mukaisesti, ja (5) tässä päätöksessä vahvistetut yhteiset tekniset määräykset ovat ACTE-komitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Tätä päätöstä sovelletaan päätelaitteisiin, jotka on tarkoitus liittää yleiseen televerkkoon ja jotka kuuluvat tämän päätöksen 2 artiklan 1 kohdassa määritellyn yhdenmukaistetun standardin soveltamisalaan. 2. Tällä päätöksellä vahvistetaan yhteinen tekninen sääntö sellaisten päätelaitteiden liittymiä koskeviin vaatimuksiin, jotka on tarkoitus liittää digitaaliseen monipalveluverkkoon ja jotka tarjoavat 3,1 kHz:n puhelinliikennepalvelua. 2 artikla 1. Yhteiset tekniset määräykset sisältävät yhdenmukaistetun standardin, jonka toimivaltainen standardointielin on valmistellut ja joka vastaa soveltuvin osin direktiivin 98/13/EY 5 artiklan g alakohdassa tarkoitettuja olennaisia vaatimuksia. Viittaus standardiin on liitteessä I. Sovellettavat osat ovat liitteessä. 2. Tämän päätöksen soveltamisalaan kuuluvien päätelaitteiden on oltava 1 kohdassa tarkoitettujen yhteisten teknisten määräysten mukaisia ja täytettävä direktiivin 98/13/EY 5 artiklan a ja b alakohdassa tarkoitetut olennaiset vaatimukset ja muiden sovellettavien direktiivien, erityisesti neuvoston direktiivien 73/23/ETY(2) ja 89/336/ETY(3) vaatimukset. 3 artikla Direktiivin 98/13/EY 10 artiklassa tarkoitettujen menettelyjen suorittamiseen nimettyjen ilmoitettujen laitosten on tämän päätöksen 1 artiklan 1 kohdassa tarkoitettujen päätelaitteiden osalta käytettävä tämän päätöksen 2 artiklan 1 kohdassa tarkoitetun yhdenmukaistetun standardin soveltuvia osia tai varmistettava niiden käyttö tämän päätöksen tultua voimaan. 4 artikla 1. Kumotaan päätös 95/526/EY kolmen kuukauden kuluttua tämän päätöksen hyväksymisestä. 2. Päätöksen 95/526/EY mukaisesti hyväksyttyjä päätelaitteita saa edelleen saattaa kansallisille markkinoille ja ottaa käyttöön. 5 artikla Tämä päätös on osoitettu kaikille jäsenvaltioille. Tehty Brysselissä 12 päivänä huhtikuuta 1999. Komission puolesta Martin BANGEMANN Komission jäsen (1) EYVL L 74, 12.3.1998, s. 1. (2) EYVL L 77, 26.3.1973, s. 29. (3) EYVL L 139, 23.5.1989, s. 19. LIITE Viittaus sovellettavaan yhdenmukaistettuun standardiin Tämän päätöksen 2 artiklassa tarkoitettu yhdenmukaistettu standardi on: Integrated Services Digital Network (ISDN); Telephony 3,1 kHz teleservice; Attachment requirements for handset terminals [Digitaalinen monipalveluverkko (ISDN); 3,1 kHz:n puhelinliikennepalvelu; ISDN-puhelimien liittymiä koskevat vaatimukset] ETSI Euroopan telealan standardointilaitos (ETSI) ETSIn sihteeristö TBR 8 - lokakuu 1998 (lukuun ottamatta alkusanoja) Lisätietoja Euroopan telealan standardointilaitos on neuvoston direktiivin 98/34/EY(1) mukaisesti tunnustettu. Edellä mainittu yhdenmukaistettu standardi on laadittu valtuuden mukaan, joka on myönnetty neuvoston direktiivissä 98/34/EY säädettyjen asianmukaisten menettelyjen mukaisesti. Mainitun yhdenmukaistetun standardin saa kokonaisuudessaan osoitteesta: European Telecommunications Standards Institute 650, route des Lucioles F - 06921 Sophia Antipolis Cedex tai Euroopan komissio DG XIII/A/2 - (BU 31, 1/7) Rue de la Loi/Wetstraat 200 B - 1049 Bruxelles/Brussel tai muilta organisaatioilta, jotka ovat velvollisia pitämään ETSIn standardeja saatavilla. Luettelo kyseisistä organisaatioista on Internet-osoitteessa www.ispo.cec.be. (1) EYVL L 204, 21.7.1998, s. 37.